IL-MALTI 14 ta' Novembru 1971 ta' JP. Erba' njamiet u fuq faldrappa sewda, Erba' xemgħat inemmnu ftit sfajrin, Erba' suldati b'rashom baxxa mnikkta, Mistrieħa idhom fuq ċipp t'azzarin. Fwieħa ta' nċens u kant mismut ta' l-orgni Mrażżan, meqjus, ilissen diqa u sabar, Jgħammed il-għajn bid-dmugħ u jnissel tama Ta' ħajja w ferħ 'l bogħod, 'l bogħod mill-qabar. Dan kollhu għadda: għabet din id-dehra Li kienet twennes tifkira ta' mrar; Qoxra ta' frotta hi id-dehra ħelwa Tħaddan il-qalba sakemm ħinha sar. Għaliex, għaliex is-simbolu warrabtli U r-rabta ta' l-imgħoddi hekk stmerrejt' Nibki l-warrani u ma nistax nistejqer… Għaliex vojt ġewwa qalbi hekk ħallejt Bis-sensi dnibt u b'sensi rrid nadura, U ngħożż irrid il-wirja tal-ħolqien, Ngħannaq ħalluni s-simbolu ma' Qalbi Għax simboli biss nara kullimkien. Baħar u xemx u bewsa ta' l-imħabba, U l-għana tal-għasafar qalb il-ħdura, Tbissim u dmugħ, tiġrib u ferħ u sabar Huma tar-ruħ il-għalf u il-maxtura, Fuq soqfa mqaxxra x-xemx, għax tħobb, titgħażżen u tilgħab mas-sħabiet li qed jiċċarrtu. L-ulied samrana jħarsu 'l fuq jitolbu: fIss' inżel, xemx, u ħalli demmna jiksaħ.'